Արցախ երկրամասի ամենանշանավոր հնավայրերից է: Հիշատակվում է հայկական ու արաբական միջնադարյան աղբյուրներում: Հետագայում՝ 17-18-րդ դդ. գլխավոր սղնախներից մեկն էր: Բերդամրոցը Արցախի նշանավոր իշխան Սահլ Սմբատյանի (9-րդ դար) նստավայրն էր, որը միաժամանակ Հայոց, Վրաց և Աղվանից տիրակալն էր: 837թ.-ին Սահլ Սմբատյանը այս ամրոցում է բռնում ու կալանավորում հայ ժողովրդի համար պատուհաս դարձած, աղանդավորական շարժման պարագլուխ Բաբեկին և հանձնում արաբներին: Ներկայումս հնավայրում պահպանվել են քարեդարյան քարանձավային կայաններ, բրոնզեդարյան դամբարաններ, Շիկաքար բերդ-ամրոցի միջնաբերդը ու բնակատեղին, երկու գերեզմանոցներ, գյուղատեղին եկեղեցիով: